Mafuyu Satou

**Grup sanguini:** | AB

En **Mafuyu Satō** és un dels personatges principals de la sèrie. És vocalista i guitarrista de la banda The Seasons, posteriorment anomenada Given.

## Aparença

En Mafuyu té els cabells tenyits de rosa i suficientment llargs com per cobrir-li parts de la cara. Els seus ulls són d'un color similar. Per sobre de la seva camisa blanca, porta una jaqueta de punt botonada. Pel que fa la part de sota, duu uns texans i unes botes foscos.

## Personalitat

En Mafuyu és tranquil, introvertit i reservat. Té força dificultats per relacionar-se amb la resta, així com d'expressar-s'hi, fins al punt de quedar-se callat o fugir d'algunes situacions. Tanmateix, és capaç de manifestar els seus sentiments a través de la música. Per altra banda, demostra una gran diligència i compromís amb la banda: queda palès en què para molta atenció als assajos de la resta i té iniciativa de buscar una feina a temps parcial.

Acostuma a ser molt directe a l'hora de parlar i a interpretar algunes coses de manera literal. Malgrat semblar naïf i distret, és sagaç i observador amb tot el que passa al seu voltant, a més d'empatitzar amb els altres.

## Història

En Mafuyu és estudiant de batxillerat. Un dia, mentre dormia amagat a l'escala del gimnàs de l'institut abraçat a la seva guitarra, coneix en Ritsuka Uenoyama, alumne de la classe del costat, que li pregunta per què no arregla les cordes de l'instrument. En Mafuyu s'emociona quan sent que la guitarra es pot arreglar i, després d'insistir-hi, en Ritsuka li canvia les cordes. Tot seguit, prova l'afinació de la guitarra. En Mafuyu queda commogut pel so i li prega que li ensenyi a tocar.

Al dia següent li torna a demanar que li faci classes, però el Uenoyama s'hi nega perquè diu que no té experiència ensenyant, a més de veure que en Mafuyu no té ni idea dels conceptes bàsics. Tanmateix, al final se l'enduu a l'assaig que té amb la seva banda, *The Seasons*. Allà, en Mafuyu coneix en Kaji i en Haruki, la resta de membres de la banda. Li toquen una cançó i queda meravellat quan els escolta. Així doncs, es reafirma en la idea d'aprendre a tocar, però en Uenoyama s'hi torna a negar.

Passats un dies, després d'haver anat al club de música de l'institut i sense que ho sàpiga en Uenoyama, torna al local d'assaig de *The Seasons*, on es troba amb en Haruki, que el fa passar. Quan arriben els altres, fa una demostració de com ha afinat la guitarra. Confessa a en Ritsuka que, tot i que va passar pel club de l'institut, considera que ell és molt millor. Finalment, en Ritsuka accedeix a fer-li de mestre, motiu pel qual passen cada vegada més temps junts, fins i tot a l'institut. De fet, en Mafuyu aprèn ràpid i un dia, mentre xerren, li canta una cançó a en Uenoyama, i immediatament li proposa que entri a la banda, però Mafuyu refusa l'oferta sense exposar el motiu.

Poc després, en Mafuyu aconsegueix una feina a mitja jornada per poder sufragar les despeses per tocar la guitarra. En sortir de l'entrevista troba en Ritsuka però, alhora, també amb en Hiiragi Kashima, un amic de la infància que li fa venir a la memòria vells records que el fan plorar i decideix marxar d'allà. En Ritsuka el persegueix i li demana explicacions, però prefereix deixar-ho estar. Tot i així, sí li pregunta per què va rebutjar entrar a la banda. En Mafuyu afirma no tenir capacitat per expressar-se, de manera que en Uenoyama s'enfada i reconeix que va acabar commogut per la seva veu i, finalment, en Mafuyu decideix unir-s'hi.

## Referències

1. ↑ Volum 1, pp. 6-15
2. ↑ Volum 1, pp. 21-27
3. ↑ Volum 1, pp. 35-44
4. ↑ Volum 1, p. 55-58
5. ↑ Volum 1, pp. 66-67
6. ↑ Volum 1, pp. 69-80
7. ↑ Volum 1, pp. 89-93
8. ↑ Volum 1, pp. 97-113